Na temelju članka 49. Zakona o lokalnim porezima (Narodne novine broj 115/16, 101/17, 114/22, 114/23, 152/24) i članka 7. Odluke o lokalnim porezima Grada Bakra (Službene novine Grada Bakra broj 2/25), Gradonačelnik Grada Bakra, na prijedlog Upravnog odjela za proračun i financije Grada Bakra objavljuje

**JAVNI POZIV**

**za prijavu podataka**

**za utvrđivanje poreza na nekretnine za 2025. godinu**

Prijavu podataka bitnih za oporezivanje **nisu dužne podnijeti** domaće i strane, pravne i fizičke osobe koje su vlasnici nekretnine na kojoj ima prijavljeno prebivalište, koja im služi za stalno stanovanje i za koju se plaća komunalna naknada na području Grada Bakra koje uključuje naselja Bakar, Kukuljanovo, Škrljevo, Plosna, Ponikve, Krasica, Praputnjak, Hreljin i Zlobin.

Prijavu podataka **dužni su podnijeti** domaće i strane, pravne i fizičke osobe koje su vlasnici nekretnine, i to:

* **za potrebe prijave promjene podataka o nekretnini koja je oporeziva porezom na nekretnine**: podatke o poreznom obvezniku vlasniku nekretnine te podatke o stambenoj nekretnini samo ako je na istoj došlo do promjene obračunske površine ili namjene nekretnine.
* **za potrebe prijave oslobođenja od plaćanja poreza na nekretnine**: podatke o poreznom obvezniku vlasniku nekretnine te podatke o stambenoj nekretnini za koju ostvaruje uvjete od oslobođenja plaćanja poreza na nekretnine, kao što su:
* ​​ako je nekretnina namijenjena za stalno stanovanje (ako se iznajmljuje na temelju ugovora o najmu ili zakupu koji je prijavljen Poreznoj upravi radi plaćanja poreza na dohodak od imovine, ako u njoj stanuje osoba bez prijavljenog prebivališta/boravišta ili ako za nju nije prijavljen ugovor o najmu Poreznoj upravi),
* ako nekretnina nije podobna za stambeni prostor uslijed proglašenja prirodnih nepogoda,
* ako je onemogućena stambena namjena,
* za nekretninu koja ima javnu namjenu ili je namijenjena institucionalnom smještaju osoba te
* za nekretnine namijenjene prodaji ili koje su preuzete u zamjenu za neplaćena potraživanja (ako od dana unosa u poslovne knjige ili od dana preuzimanja pa do 31. ožujka godine za koju se utvrđuje porez proteklo manje od šest mjeseci).

Radi lakšeg prepoznavanja koje se podaci moraju dostaviti Gradu Bakru, prijava  podataka bitnih za oporezivanje odnosno prijave podataka u svrhu oslobođenja od plaćanja poreza na nekretnine dostavlja se putem obrazaca *Zahtjeva za građane* ili *Zahtjeva za poduzetnike* s uputama za popunjavanje.

Ispunjeni zahtjev s odgovarajućom dokumentacijom podnosi se Gradu Bakru, Upravnom odjelu za proračun i financije, Bakar, Primorje 39 ili e-mail: financije@bakar.hr do **31. ožujka 2025. godine** za koju se utvrđuje porez na nekretnine i to prema mjestu gdje se nekretnina nalazi.

 GRADONAČELNIK:

 Tomislav Klarić

​​KLASA: 410-01/25-01/2

URBROJ: 2170-2-05/1-25-2

Bakar, 06. ožujka 2025. godine